b"\n_START_ARTICLE_\nNepravi mu\xc5\xa1katovec\n_START_SECTION_\nOpis\n_START_PARAGRAPH_\nIme drevesa izvira iz gr\xc5\xa1kih besed m\xc3\xb3nos - edini in dore\xc3\xa1 - darilo. Tako ime je nepravi mu\xc5\xa1katovec dobil, ker ima posami\xc4\x8dne cvetove. Cvet spominja na cvetove orhideje in imajo tri \xc4\x8da\xc5\xa1ne in \xc5\xa1est ven\xc4\x8dnih listov, visijo pa na dolgih pecljih. Zunanji ven\xc4\x8dni listi so na robu nagubani, proti koncem pa so suli\xc4\x8dasto za\xc5\xa1iljeni, notranji listi so kraj\xc5\xa1i, bolj jaj\xc4\x8daste oblike in na bazi kosmati. Barva cvetov je rumeno vijoli\xc4\x8dna, vzorec pa je pisan. Zaradi podobnosti cvetov z orhidejami se je v angle\xc5\xa1ko govore\xc4\x8dih predelih sveta drevesa prijelo ime 'African orchid nutmeg' (afri\xc5\xa1ki orhidejni ore\xc5\xa1ek). Iz oplojenih cvetov se razvijejo okrogli, kot pomaran\xc4\x8da veliki oleseneli plodovi, ki imajo smolnato sredico rumene barve, v kateri so \xc5\xa1tevilna semena._NEWLINE_Drevo zraste do 25 metrov visoko in ima velike, jaj\xc4\x8daste liste, ki so po zgornji strani gladki in svetle\xc4\x8di in imajo gladek rob. Na veje so name\xc5\xa1\xc4\x8deni s kratkimi peclji. Po listni ploskvi poteka osrednja \xc5\xbeila iz katere proti robovom sega od 10 do 20 stranskih \xc5\xbeil.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNepravi mu\xc5\xa1katovec v naravi uspeva le v tropih, ponekod drugod pa ga gojijo tudi v rastlinjakih. Domovina drevesa so ekvatorialni afri\xc5\xa1ki gozdovi, najve\xc4\x8d pa ga gojijo v Nigeriji. Razmno\xc5\xbeuje se s semeni in olesenelimi potaknjenci._NEWLINE_Semena sr\xc4\x8daste oblike, dolga okoli 3 cm in na naj\xc5\xa1ir\xc5\xa1em mestu \xc5\xa1iroka 2 cm, se uporabljajo za za\xc4\x8dimbo, imela pa naj bi tudi zdravilne u\xc4\x8dinke. Semena za za\xc4\x8dimbe pred uporabo posu\xc5\xa1ijo nato pa zmleta dodajajo tradicionalnim afri\xc5\xa1kim obaram in enolon\xc4\x8dnicam. Po okusu spominjajo na sorodni mu\xc5\xa1katni ore\xc5\xa1ek, zaradi \xc4\x8desar predstavljajo ceneni nadomestek za to drago za\xc4\x8dimbo."